Studenti u għalliema f’20 skola primarja differenti bdew jagħmlu użu mit-tablets fil-klassijiet tagħhom. Waqt żjara li saret dalgħodu mill-Ministru tal-Edukazzjoni Evarist Bartolo fl-Iskola Primarja tal-Imsida huwa spjega li l-proġett pilota ‘One Tablet per Child’, qed jieħdu sehem fih 350 student, 32 għalliem u 21 learning support assistant f’Skejjel Primarji, tal-Knisja u Indipendenti madwar Malta u Għawdex. Il-proġett pilota li introduċi t-tablets mill-bidu tas-sena skolastika qed jimxi fuq il-prinċipji tal-istrateġija nazzjonali tal-litteriżmu għal kulħadd, u jħeġġeġ lit-tfal jiżviluppaw il-ħiliet fil-qari u l-kitba, il-ħsieb indipendenti, il-komunikazzjoni u r-riċerka. Il-Ministru Bartolo spjega li dan il-proġett pilota se jiddetermina x’tip ta’ tablet għandu jintuża fil-klassijiet sa mir-raba’ sena tal-primarja. Huwa spjega li l-proġett se jkun kopert bi ftehim li se jiġi ffirmat mal-Unjin Maltija tal-Għalliema fil-jiem li ġejjin. Fih ħadu sehem 12-il kumpanija lokali u internazzjonali fejn qegħdin isellfu t-tablets u s-software tagħhom b’investiment ta’ madwar €200,000. Dawn it-tablets se jeħduhom lura fi tmiem il-proġett pilota. Il-proġett pilota tnieda f’Marzu li għadda u se jiġi fi tmiemu f’Marzu 2015. Il-mira tal-Gvern hija li jipprovdi tablet lil kull student mill-Year 4 sa Ottubru 2016 li jagħti żmien biżżejjed biex jinxtraw it-tablet, titjib l-infrastruttura tal-Internet fl-iskejjel u jingħata tablet u taħriġ lill-għalliema kollha.